Bekreftet: Slik starter Norge mot Malta – gjør fire endringer
Omar Elabdellaoui, Haitam Aleesami, Ole Selnæs og Rune Almenning Jarstein startet alle Norges hjemmemøte med Færøyene fredag, men de fire er ute av lagoppstillingen til Malta-kampen mandag kveld. Jonas Svensson og Birger Meling erstatter Elabdellaoui og Aleesami på høyre- og venstreback. Mats Møller Dæhli kommer inn for Ole Selnæs på høyrekanten, mens Rune Almenning Jarstein etterlater plassen sin i målet til Ørjan Nyland. Slik starter Norge: NORGE (4 – 4 – 2): Ørjan Nyland – Jonas Svensson, Kristoffer Ajer, Tore Reginiussen, Birger Meling – Mats Møller Dæhli, Sander Berge, Markus Henriksen, Iver Fossum – Alexander Sørloth, Joshua King Allerede litt over klokken ni på morgenen publiserte Norges Fotballforbund det norske laget som starter i den siste EM-kvalifiseringskampen mot Malta mandag kveld. Vanligvis kommer den bekreftede lagoppstillingen en drøy time før kampstart, men NFF valgte altså å gå ut med laget langt tidligere denne gangen. TV 2s fotballekspert Jesper Mathisen er på plass på Malta. Han sier til kanalen endringene er udramatiske og er positiv til at Mats Møller Dæhli får sjansen. – Møller Dæhli har kreativitet og har vist veldig god form i Tyskland denne sesongen. Mot Malta møter vi et lag som kommer til å forsvare seg veldig lavt, og da kan det være en kamp som passer ham veldig godt, sier Mathisen til TV 2.
Allerede mandag morgen publiserte Norges Fotballforbund lagoppstillingen til EM-kvalifiseringsmøtet med Malta. Lars Lagerbäck (71) gjør fire endringer på laget fra Færøyene-kampen.